SK Úradný vestník Európskej únie C 313/15

Odvolanie podané 22. septembra 2008: Complejo Agrícola, proti rozsudku Súdu prvého stupňa (prvá komora) zo 14. júla 2008 vo veci T-345/06, Complejo Agrícola, SA/Komisia Európskych spoločenstiev, ktorú v konaní podporuje Španielske kráľovstvo

(Vec C-415/08 P)

(2008/C 313/22)

Jazyk konania: španielčina

Účastníci konania

Odvolateľka: Complejo Agrícola, SA (v zastúpení: A. Menéndez Menéndez a G. Yanguas Montero, abogados)

Ďalší účastníci konania: Komisia Európskych spoločenstiev a Španielsko kráľovstvo

Návrhy odvolateľky

— vyhlásiť, že odvolanie je prípustné,

— zrušiť uznesenie Súdu prvého stupňa zo 14. júla 2008, oznámené odvolateľke 18. júla 2008 („uznesenie Súdu prvého stupňa“), ktorým Súd prvého stupňa: a) vyhlásil neprípustnosť žaloby o neplatnosť, ktorú podala Complejo Agrícola („žaloba o neplatnosť“) proti rozhodnutiu Komisie 2006/613/ES (1) z 19. júla 2006, ktorým sa v súlade so smernicou Rady 92/43/EHS prijíma zoznam území európskeho významu pre stredomorskú biogeografickú oblasť („rozhodnutie 2006/613“) a b) zaviazal Complejo Agrícola znášať vlastné trovy konania a nahradiť trovy konania Komisie Európskych spoločenstiev („Komisia“),

— vrátiť vec na konanie Súdu prvého stupňa, aby vyhlásil, že žaloba o neplatnosť je prípustná, a rozhodol vo veci samej o návrhoch, ktoré Complejo Agrícola uviedla v žalobe o neplatnosť,

— zaviazať Komisiu na náhradu trov konania Complejo Agrícola v tomto konaní.

Odvolacie dôvody a hlavné tvrdenia

Uznesenie Súdu prvého stupňa uznáva, že rozhodnutie 2006/613 je napadnuteľný akt. Popiera však aktívnu legitimáciu Complejo Agrícola, pretože podľa názoru Súdu prvého stupňa rozhodnutie 2006/613, ktoré za územie európskeho významu (SCI) vyhlasuje Acebuchales de la Campiña sur de Cádiz – kód 6120015 („SCI Acebuchales“), zasahujúce časť poľnohospodárskeho podniku „Las Lomas“, ktorého majiteľom je Complejo Agrícola, sa Complejo Agrícola priamo nedotýka, pretože mu neukladá konkrétne povinnosti a vyžaduje si vykonanie vo vnútroštátnom práve.

Complejo Agrícola sa domnieva, že uznesenie Súdu prvého stupňa nesprávne vykladá článok 230 Zmluvy o založení Európskeho spoločenstva („Zmluva ES“), keďže v súlade s týmto ustanovením, ako bolo vyložené najnovšou judikatúrou, je Complejo Agrícola plne legitimovaná napadnúť rozhodnutie 2006/613, pretože sa jej toto rozhodnutie dotýka priamo a osobne. Z tohto dôvodu je potrebné zrušiť napadnuté uznesenie.

Complejo Agrícola je rozhodnutím 2006/613 priamo dotknutá, a to či už sa vec posudzuje vo svetle judikatúry, ktorá osobnú dotknutosť vykladá formálne a ktorá už bola prekonaná, alebo v súlade s aktuálnou judikatúrou Súdu prvého stupňa, ktorá pripúšťa materiálny výklad.

Napadnuté uznesenie porovnáva situáciu Complejo Agrícola so skutkovými udalosťami skorších rozhodnutí, s ktorými nemá nič spoločné, a neanalyzuje konkrétne skutkové okolnosti toho prípadu, ktoré v súlade so súčasnou relevantnou judikatúrou musia viesť k uznaniu aktívnej legitimácie Complejo Agrícola. Zásadný rozdiel medzi týmto prípadom a judikatúrou, ktorá je citovaná v uznesení Súdu prvého stupňa, je, že v čase prijatia rozhodnutia 2006/613 už bola prijatá španielska právna úprava na ochranu SCI a s istotou boli známe právne následky, ktoré z rozhodnutia 2006/613 vyplynú pre Complejo Agrícola, takže možnosť, žeby Španielske kráľovstvo neaplikovalo rozhodnutie 2006/613, bola čisto teoretická. Na tejto skutočnosti nič nemení to, že Španielske kráľovstvo môže v budúcnosti zmeniť schválené normy na ochranu SCI, ako sa tvrdí v uznesení Súdu prvého stupňa.

(1) Ú. v. EÚ L 259, s. 1.